'Ntel 1815, co'l pasagio de ła sità soto i strìaci, vien organixà 'na regata in onór de l'inperadór d'Austria e soto el novo règime ła pratica de łe regàte riciapa un novo vigór tanto che 'ntel 1841 xe stàda regołamentàda 'na regàta anual longo el Canal Grando segóndo łe modałità atuałi, organixàda a spexe publiche. Ła pratica xe stàda interota 'ntel 1848, drìo a ł'insuresión de ła çità, e no xe stàda più riciàpada fin al 1866, ano in cui Venesia xe intràda a far parte del Regno de Itałia. El nùmaro de inbarcasion partesipanti gera definitivamente stabiłìo in nove a partìr dal 1875, mentre el schema de cołori par le inbarcasion, ancora in uxo, gera stà fisà 'ntel 1892. Co' l'anesión al Regno d'Italia gà canbià anca ła cołorasion de łe bandiere asegnàe come premio: in orìxene rosa par el primo, verde par el segondo, sełeste par el terso e xàła par el quarto, gera stàe modificàe in rosa par el primo, bianca par el segondo, verde par el terso (in onor a ła bandiera itałiana) e axura par el quarto (in onor de Caxa Savoia). L'apełativo Storica xe stà cugnà e introdòto soło 'ntel 1899, su proposta del sìndico de łóra, Filippo Grimani.